b'\n_START_ARTICLE_\nB\xc3\xb8ylemekanisme\n_START_SECTION_\nMekanismen\n_START_PARAGRAPH_\nFor \xc3\xa5 lade en patron inn i kammeret, vippes ladeb\xc3\xb8ylen ned og fremover. Dette frigj\xc3\xb8r bolten og sender den bakover, og senker deretter en heis ned til magasinet, hvor en fj\xc3\xa6r dytter en patron inn i heisen. Samtidig spennes en kort slagbolt eller hane. N\xc3\xa5r b\xc3\xb8ylen f\xc3\xb8res tilbake til utgangsposisjonen, heves heisen opp slik at patronen blir liggende i flukt med kammeret. Den siste delen av bevegelsen f\xc3\xb8rer sluttstykket fram og l\xc3\xa5ser det, slik at patronen blir dyttet inn i kammeret. Et trykk p\xc3\xa5 avtrekkeren frigj\xc3\xb8r tennstempelet eller hanen, slik at skuddet avfyres. N\xc3\xa5r b\xc3\xb8ylen f\xc3\xb8res ned og fremover igjen, trekkes den tomme hylsen ut fra kammeret og kastes ut, samtidig som heisen igjen henter neste patron._NEWLINE_De fleste b\xc3\xb8yerifler har et r\xc3\xb8rmagasin liggende parallelt med l\xc3\xb8pet. Et slik r\xc3\xb8rmagasin kan ta mange patroner (10 til 15 patroner er vanlig), men ulempen er at patronene ligger an mot tuppen p\xc3\xa5 prosjektilet bak. For sentertenningsammunisjon betyr det at et st\xc3\xb8t i v\xc3\xa5penet kan f\xc3\xa5 spissen p\xc3\xa5 kula til \xc3\xa5 sette av tennhetten p\xc3\xa5 patronen foran, med potensielt katastrofale resultater. Den f\xc3\xb8rste praktiske b\xc3\xb8ylerifla, Henry Modell 1860, benyttet randtenningspatroner der dette ikke var noe stort problem, men senere rifler for patroner med sentertenning m\xc3\xa5tte benytte patroner med flatnesede kuler, i praksis pistolammunisjon slik som .44-40 og .45 Colt. I dag lages mange b\xc3\xb8ylerifler for .357 Magnum og .44 Magnum. Det finnes imidlertid b\xc3\xb8ylerifler med boksmagasin, slik som Winchester Modell 1895 og Browning BLR. Disse kan bruke vanlig rifleamunisjon med spisse prosjektiler.\n_START_SECTION_\nBruk\n_START_PARAGRAPH_\nB\xc3\xb8ylerepeterrifler forbindes f\xc3\xb8rst og fremst med Winchester i det ville vesten, men det lages fortsatt b\xc3\xb8ylerepeterrifler. Fordelen med b\xc3\xb8ylemekanismen er at den er rask \xc3\xa5 betjene, adskillig raskere enn en boltmekanisme. De fleste b\xc3\xb8ylerifler med r\xc3\xb8rmagasin har h\xc3\xb8y kapasitet, slik at en slik rifle kan skyte mange skudd p\xc3\xa5 sv\xc3\xa6rt kort tid. Tradisjonelle b\xc3\xb8ylerifler er korte og lette karabiner som er lette \xc3\xa5 b\xc3\xa6re med seg eller ha i saltasker. De egner seg til jakt p\xc3\xa5 kort hold og til beskyttelse mot farlige dyr som isbj\xc3\xb8rn, der antall skudd gjerne er viktigere enn slagkraften i hvert enkelt prosjektil._NEWLINE_Kjente fabrikanter av gev\xc3\xa6rer med b\xc3\xb8ylemekanisme er Winchester og Marlin.'